ซานาเอะ ทากาอิจิ

เป็นนักการเมืองชาวญี่ปุ่น นายกรัฐมนตรีญี่ปุ่นคนปัจจุบัน และเป็นนายกรัฐมนตรีหญิงคนแรกของประเทศญี่ปุ่น และคนแรกที่มาจากจังหวัดนาระ หัวหน้าพรรคเสรีประชาธิปไตย ตั้งแต่ปี ค.ศ. 2025 สมาชิกสภาผู้แทนราษฎรตั้งแต่ปี ค.ศ. 1993 ถึง ค.ศ. 2003 และตั้งแต่ปี ค.ศ. 2005 เป็นต้นมา เคยดำรงตำแหน่งรัฐมนตรีหลายกระทรวง ภายใต้รัฐบาลชินโซ อาเบะ และฟูมิโอะ คิชิดะ

ทากาอิจิเกิดและเติบโตในเมืองนาระ เธอสำเร็จการศึกษาจากมหาวิทยาลัยโกเบและทำงานเป็นนักเขียน ผู้ช่วยฝ่ายนิติบัญญัติ และนักจัดรายการวิทยุ ก่อนที่จะเริ่มต้นอาชีพทางการเมือง เธอได้รับเลือกให้เป็นสมาชิกสภาผู้แทนราษฎรอิสระในปี ค.ศ. 1993 และเข้าร่วมพรรคเสรีประชาธิปไตย (LDP) ในปี ค.ศ. 1996 ทากาอิจิซึ่งเป็นลูกศิษย์ของอาเบะ เคยดำรงตำแหน่งต่าง ๆ ระหว่างที่เขาดำรงตำแหน่งนายกรัฐมนตรี โดยตำแหน่งที่โดดเด่นที่สุดคือรัฐมนตรีว่าการกระทรวงกิจการภายในและการสื่อสาร เธอเคยเป็นผู้สมัครชิงตำแหน่งหัวหน้าพรรคแอลดีพีเมื่อปี ค.ศ. 2021 แต่ถูกคัดออกก่อนการเลือกตั้งรอบสองโดยได้อันดับที่ 3 ตั้งแต่ปี ค.ศ. 2022 ถึงปี ค.ศ. 2024 ในช่วงที่ฟูมิโอะ คิชิดะ ดำรงตำแหน่งนายกรัฐมนตรี เธอได้ดำรงตำแหน่งเป็นรัฐมนตรีว่าการกระทรวงความมั่นคงทางเศรษฐกิจ ทาคาอิจิลงสมัครชิงตำแหน่งหัวหน้าพรรคเป็นครั้งที่สองในปี ค.ศ. 2024 โดยเธอได้อันดับหนึ่งในรอบแรก แต่พ่ายแพ้อย่างหวุดหวิดให้กับชิเงรุ อิชิบะในการเลือกตั้งรอบสอง เธอลงสมัครอีกครั้งในปี ค.ศ. 2025 และได้รับคะแนนเป็นอันดับหนึ่งในการลงคะแนนเสียงทั้งสองรอบ โดยได้เป็นหัวหน้าพรรคและเอาชนะชินจิโร โคอิซูมิ บุตรชายคนที่ 2 ของจุนอิจิโร โคอิซูมิ อดีตนายกรัฐมนตรีไปได้

มุมมองของเธอได้รับการอธิบายอย่างหลากหลายว่าเป็นอนุรักษ์นิยม และอนุรักษ์นิยมสุดโต่ง นโยบายภายในประเทศของเธอได้แก่การสนับสนุนการดำเนินนโยบายอาเบะโนมิกส์ต่อไป การต่อต้านการสมรสเพศเดียวกัน การรับรองนามสกุลแยกกันสำหรับคู่สมรส และการสืบราชบัลลังก์ญี่ปุ่นโดยสตรี นโยบายต่างประเทศของเธอได้แก่ การสนับสนุนการแก้ไขมาตรา 9 ของรัฐธรรมนูญแห่งญี่ปุ่นซึ่งสละการใช้กำลังทหาร และการเสริมสร้างพันธมิตรสหรัฐฯ-ญี่ปุ่น เธอถูกมองว่าเป็นพวกสนับสนุนไต้หวันและเป็นพวกผู้ใฝ่สงครามกับจีน ในฐานะสมาชิกของนิปปงไคกิ องค์กรชาตินิยมสุดโต่งของญี่ปุ่น เธอได้โต้แย้งว่าอาชญากรรมสงครามของญี่ปุ่นนั้นเกินจริง และเธอยังไปเยี่ยมชมศาลเจ้ายาซูกูนิซึ่งเป็นที่ถกเถียงเป็นประจำโดยเฉพาะกับจีน เกาหลีเหนือ และเกาหลีใต้

## ชีวิตช่วงต้น

ทากาอิจิเกิดในวันที่ 7 มีนาคม ค.ศ. 1961 และเติบโตในยามาโตโกริยามะ จังหวัดนาระ เธอมาจากครอบครัวชนชั้นกลางที่บิดามารดาทำงานทั้งสองคน ไดกีว ทากาอิจิ (ค.ศ. 1934–2013) พ่อของเธอ ทำงานให้กับบริษัทผลิตรถยนต์ในเครือโตโยต้า และคาซูโกะ ทากาอิจิ (ค.ศ. 1932–2018) แม่ของเธอ ทำงานใน ทากาอิจิจบการศึกษาจาก แม้ว่าเธอจะผ่านการคัดเลือกให้เข้าศึกษาที่มหาวิทยาลัยเคโอและวาเซดะซึ่งทั้งสองเป็นมหาวิทยาลัยชั้นนำในโตเกียว แต่เธอไม่ได้เข้าเรียน เนื่องจากพ่อแม่ของเธอปฏิเสธที่จะจ่ายค่าเล่าเรียนหากเธอออกจากบ้านหรือเลือกมหาวิทยาลัยเอกชนเพราะว่าเธอเป็นผู้หญิง ทำให้ทากาอิจิต้องใช้เวลาเดินทางไปกลับมหาวิทยาลัยโกเบถึงหกชั่วโมง โดยจ่ายค่าเทอมเองด้วยการทำงานนอกเวลา หลังสำเร็จการศึกษา เธอได้เข้าเรียนที่สถาบันรัฐบาลและการบริหารมัตสึชิตะ

ด้วยทุนสนับสนุนจากสถาบันมัตสึชิตะ เธอย้ายไปสหรัฐใน ค.ศ. 1987 เพื่อทำงานให้กับ Pat Schroeder สมาชิกสภาผู้แทนราษฎรพรรคเดโมแครต ในฐานะสมาชิกรัฐสภา เมื่อกลับมายังประเทศญี่ปุ่นใน ค.ศ. 1989 เธอทำงานเป็นนักวิเคราะห์ด้านนิติบัญญัติที่มีความรู้ทางการเมืองอเมริกัน และเขียนหนังสือที่อิงจากประสบการณ์ของเธอ ต่อมาในเดือนมีนาคม ค.ศ. 1989 เธอได้เป็นผู้ประกาศข่าวของสถานีโทรทัศน์ ทีวีอาซาฮิ โดยเป็นพิธีกรรายการ "Kodawari TV Pre-Stage" ของสถานีร่วมกับเร็นโฮ 

## อาชีพการเมือง
### จุดเริ่มต้นทางการเมือง
ทากาอิจิพยายามลงสมัครชิงตำแหน่งสมาชิกวุฒิสภาญี่ปุ่นเขตเลือกตั้งจังหวัดนาระครั้งแรก ในการเลือกตั้งสมาชิกวุฒิสภาญี่ปุ่น ค.ศ. 1992 ในที่สุดเธอก็ลงสมัครในฐานะผู้สมัครอิสระและแข่งขันกับมิตสึโอะ ฮัตโตริ เพื่อชิงตำแหน่งนี้ หลังยาซูจิ ฮัตโตริ บิดาของมิตสึโอะ ตัดสินใจไม่ลงสมัครชิงตำแหน่งนี้ ในบรรดาผู้มีสิทธิเลือกตั้ง 313 คน ทากาอิจิแพ้ให้กับฮัตโตริ โดยฮัตโตริได้รับคะแนนเสียงรวม 162 คะแนน ขณะที่ทากาอิจิได้รับคะแนนเสียงรวม 137 คะแนน และคะแนนเสียงเสีย 1 คะแนน ต่อมาฮัตโตริได้รับการประกาศให้เป็นผู้ชนะการเลือกตั้ง

### อาชีพการเมืองช่วงต้น (1993–2006)

### ประธานแอลดีพี

หลังนายกรัฐมนตรี ชิเงรุ อิชิบะ ลาออก ทากาอิจิประกาศลงสมัครชิงตำแหน่งประธานพรรคแอลดีพีในการเลือกตั้งผู้นำพรรคเมื่อวันที่ 18 กันยายน ค.ศ. 2025 ในการสำรวจความคิดเห็นเบื้องต้น พบว่าทากาอิจิและชินจิโร โคอิซูมิ รัฐมนตรีว่าการกระทรวงเกษตร เป็นตัวเต็งที่จะได้คะแนนนำ ขณะกำลังหาเสียง ผลสำรวจความคิดเห็นทั้งทากาอิจิและโคอิซูมิเกือบจะเสมอกัน ทากาอิจิได้ลดทอนข้อความทางการเมืองของเธอลงระหว่างการหาเสียง โดยประกาศว่าตัวเองเป็น "ผู้มีแนวคิดอนุรักษ์นิยมสายกลาง" เธอปฏิเสธที่จะแสดงความคิดเห็นเกี่ยวกับความตั้งใจที่เคยประกาศไว้ก่อนหน้านี้ว่าจะไปเยือนศาลเจ้ายาซูกูนิในฐานะนายกรัฐมนตรี

การเลือกตั้งจัดขึ้นในวันที่ 4 ตุลาคม โดยทากาอิจิได้คะแนนไป 183 เสียง (31.07%) ในรอบแรก ถือว่ามากที่สุดในบรรดาผู้สมัครทุกคน โคอิซูมิอยู่ในอันดับสองที่คะแนน 164 เสียง (27.84%) เนื่องจากไม่มีผู้สมัครคนใดได้รับเสียงข้างมากในรอบแรก จึงมีการเลือกตั้งรอบสองระหว่างทากาอิจิและโคอิซูมิ ทากาอิจิชนะการเลือกตั้งรอบสองด้วยคะแนน 54.25% ต่อ 45.75% กลายเป็นผู้หญิงคนแรกที่ได้ดำรงตำแหน่งประธานพรรคแอลดีพี ตอนขึ้นเป็นประธานพรรคฯ ทากาอิจิแต่งตั้งทาโร อาโซเป็นรองประธานพรรค และชุนอิจิ ซูซูกิเป็นเลขาธิการพรรคฯ

## นายกรัฐมนตรี (2025–ปัจจุบัน)

หลังขึ้นเป็นนายกรัฐมนตรีในวันที่ 21 ตุลาคม ทากาอิจิจัดตั้งคณะรัฐนตรีของเธอเอง แม้ว่าเธอบอกว่าต้องการให้คณะรัฐมนตรีมีผู้หญิงเข้าร่วมมากเท่ากับจำนวนผู้หญิงในกลุ่มประเทศนอร์ดิก อันที่จริงมีผู้หญิงเพียงสองคนเท่านั้นที่เข้าร่วมคณะรัฐมนตรี ได้แก่ ซัตสึกิ คาตายามะ ซึ่งเป็นรัฐมนตรีว่าการกระทรวงการคลังหญิงคนแรกของญี่ปุ่น และคิมิ โอโนดะ ซึ่งเป็นรัฐมนตรีว่าการกระทรวงความมั่นคงทางเศรษฐกิจ ในการแถลงข่าวเปิดตัว ทากาอิจิกล่าวว่าเธอ "ให้ความสำคัญกับความเท่าเทียมทางโอกาส" เหนือสิ่งอื่นใด และได้เลือกรัฐมนตรีโดยพิจารณาจากคุณสมบัติ ไม่ใช่เพศ

คณะรัฐมนตรีถูกมองว่าสนับสนุนความเป็นเอกภาพของพรรค โดยคู่แข่งของทากาอิจิได้รับตำแหน่งสำคัญ ได้แก่ โทชิมิตสึ โมเตงิเป็นรัฐมนตรีว่าการกระทรวงต่างประเทศ โยชิมาซะ ฮายาชิเป็นรัฐมนตรีว่าการกระทรวงมหาดไทย และชินจิโร โคอิซูมิเป็นรัฐมนตรีว่าการกระทรวงกลาโหม เรียวเซ อากาซาวะ คนสนิทของอิชิบะ ได้รับการเลื่อนตำแหน่งเป็นรัฐมนตรีว่าการกระทรวงเศรษฐกิจ การค้า และอุตสาหกรรม ซึ่งแสดงให้เห็นถึงความต่อเนื่องในระดับหนึ่ง อย่างไรก็ตาม มิโนรุ คิฮาระ หัวหน้าเลขาธิการคณะรัฐมนตรี มีแนวคิดทางการเมืองที่สอดคล้องกับทากาอิจิ ซึ่งถือเป็นการเปลี่ยนแปลงจากนายกรัฐมนตรีคนก่อน ๆ

ในระหว่างการแถลงข่าวครั้งแรกของการดำรงตำแหน่งนายกรัฐมนตรีเมื่อวันที่ 21 ตุลาคม ค.ศ. 2025 ทากาอิจิได้กล่าวถึงลำดับความสำคัญของเธอ เช่น การจัดการกับภาวะเงินเฟ้อที่เพิ่มสูงขึ้น และกล่าวว่าเธอจะดำเนินการเพื่อระงับอัตราภาษีน้ำมันเบนซินชั่วคราว ทากาอิจิยังประกาศแผนการอื่น ๆ ของเธอ เช่น ข้อเสนอในการสร้างเขตเมืองหลวงสำรอง การปรับปรุงระบบประกันสังคมของญี่ปุ่นใหม่ การแก้ไขรัฐธรรมนูญ และการจัดตั้งรัฐบาลเสียงข้างมากเพื่อสร้างเสถียรภาพ พร้อมทั้งรับฟังความคิดเห็นจากพรรคฝ่ายค้านเกี่ยวกับนโยบายระดับชาติ และการเพิ่มเกณฑ์รายได้ปลอดภาษีของประเทศ ซึ่งสอดคล้องกับข้อตกลงของเธอกับพรรคนวัตกรรมญี่ปุ่น ทากาอิจิกล่าวว่าการจัดการวิกฤตเป็นส่วนหนึ่งของวาระหลักในการดำรงตำแหน่งนายกรัฐมนตรีของเธอ และได้วางแผนที่จะเพิ่มความร่วมมือระหว่างภาครัฐและเอกชนในการลงทุนด้านเศรษฐกิจ พลังงาน และความมั่นคงทางอาหาร

ในวันที่ 23 มกราคม ค.ศ. 2026 ทากาอิจิยุบสภาผู้แทนราษฎร โดยจัดให้มีการเลือกตั้งทั่วไปในวันที่ 8 กุมภาพันธ์ ผลการเลือกตั้งทำให้พรรคแอลดีพีชนะแบบแลนด์สไลด์ในรอบประวัติศาสตร์ พรรคได้รับชัยชนะอย่างเด็ดขาดด้วยคะแนนเสียงสองในสาม และกลับมาครองเสียงข้างมากในสภาอีกครั้ง จำนวนที่นั่งรวมอย่างน้อย 316 ที่นั่งของพรรคแอลดีพีถือเป็นจำนวนที่นั่งมากที่สุดที่พรรคการเมืองใดเคยได้รับในประวัติศาสตร์การเลือกตั้งของญี่ปุ่น นักวิเคราะห์ระบุว่าชัยชนะของพรรคเป็นผลมาจากความนิยมส่วนตัวที่สูงของทากาอิจิในขณะนั้น

### ความเห็นสาธารณะ
จากการสำรวจความคิดเห็นที่จัดทำขึ้นในช่วงปลายเดือนตุลาคมถึงต้นเดือนพฤศจิกายน ค.ศ. 2025 รัฐบาลทากาอิจิได้รับคะแนนนิยมจากผู้ตอบแบบสอบถามระหว่างร้อยละ 65 ถึง 83 ซึ่งถือเป็นคะแนนนิยมสูงสุดในบรรดารัฐบาลทั้งหมดในรอบ 20 ปีที่ผ่านมา

### นโยบายต่างประเทศ

## ตำแหน่งทางการเมือง

ทากาอิจิได้รับการกล่าวถึงว่าเป็นผู้ยึดมั่นในแนวคิดอนุรักษ์นิยมและชาตินิยมญี่ปุ่นอย่างเหนียวแน่น โดยยกอดีตนายกรัฐมนตรีอังกฤษ มาร์กาเร็ต แทตเชอร์ เป็นแบบอย่าง และแทตเชอร์มีอิทธิพลต่อความเชื่อทางการเมืองส่วนตัวของเธอเป็นอย่างมาก เธอได้รับการเรียกขานเป็น "สตรีเหล็ก" เหมือนกับแทตเชอร์ ทากาอิจิเป็นสมาชิกนิปปงไคงิ ซึ่งเป็นองค์กรอนุรักษ์นิยมสุดโต่งขวาจัดที่โต้แย้งการตีความประวัติศาสตร์ญี่ปุ่นใหม่ท่ามกลางแนวคิดชาตินิยมสุดโต่ง

ทาโร โคโนะ รัฐมนตรีพรรคแอลดีพีอีกคนหนึ่งและสมาชิกสภาผู้แทนราษฎร กล่าวว่าทากาอิจิอยู่ฝ่ายขวาจัดของกลุ่มการเมืองในแอลดีพี *[[Deutsche Welle]]* และ *[[South China Morning Post]]* เรียกทากาอิจิเป็นฝ่ายขวาจัด ขณะที่แหล่งข้อมูลหลายแห่ง รวมถึงนิตยสาร *[[Time (magazine)|Time]]*, *[[Los Angeles Times]]*, *[[The New York Times]]*, *[[The Guardian]]*, *[[Politico]]*, *[[ฟอเรินพอลิซี]]*, และ *[[PBS]]* อธิบายว่าเธอเป็นพวก "อนุรักษ์นิยมสุดโต่ง"

### การเข้าเมือง
เช่นเดียวกับผู้สมัครคนอื่น ๆ ในการเลือกตั้งหัวหน้าพรรคแอลดีพีใน ค.ศ. 2025 ทากาอิจิถูกมองว่ามี "จุดยืนที่แข็งกร้าว" ในเรื่องการย้ายเข้าเมือง *[[เดอะนิวยอร์กไทมส์]]*ระบุว่าระหว่างการหาเสียงชิงตำแหน่งหัวหน้าพรรค "เธอคว้ากระแสความรู้สึกต่อต้านผู้อพยพมาได้" โดยเฉพาะอย่างยิ่ง เธอได้รับการอธิบายว่าต้องการ "การจำกัดการย้ายถิ่นฐานที่เข้มงวดยิ่งขึ้น" และใช้ "วาทกรรมต่อต้านผู้อพยพ" ในระหว่างการหาเสียงของเธอ 

ระหว่างการรณรงค์หาเสียง เธอเรียกร้องให้มีการ "ปราบปราม" การอพยพเข้าเมืองอย่างผิดกฎหมาย และเน้นย้ำว่า "ชาวต่างชาติต้องปฏิบัติตามกฎหมายญี่ปุ่นอย่างเคร่งครัด" โดยระบุว่าผู้ที่อยู่เกินวีซ่าหรือหลบหนีกระบวนการยุติธรรมควรได้รับการปฏิบัติอย่างโหดร้ายเช่นเดียวกับพลเมืองญี่ปุ่น เธอเสนอให้พิจารณานโยบายใหม่ทั้งหมด โดยมีเป้าหมายในการสร้าง "การอยู่ร่วมกันอย่างเป็นระเบียบ" ระหว่างพลเมืองญี่ปุ่นและผู้อพยพบนพื้นฐานของ "การคำนึงถึงซึ่งกันและกัน" ในชุมชนต่าง ๆ ในแถลงการณ์หาเสียง เธอยังเสนอให้จัดตั้งหน่วยงานเพื่อแก้ไขปัญหาต่าง ๆ เช่น การอยู่เกินวีซ่า นักท่องเที่ยวล้นเมือง และการซื้อที่ดินโดยชาวต่างชาติ โดยเฉพาะอย่างยิ่งใกล้กับสถานที่ทางทหารและสินทรัพย์เชิงยุทธศาสตร์ ในเรื่องผู้ลี้ภัย เธอระบุอย่างชัดเจนว่า "สำหรับผู้ที่เดินทางมา[ญี่ปุ่น]ด้วยแรงจูงใจทางการเงินและอ้างว่าเป็นผู้ลี้ภัย ฉันจะให้คุณกลับบ้าน"

ทากาอิจิสนับสนุนการนำ "พระราชบัญญัติความมั่นคงทางเศรษฐกิจที่ครอบคลุม" มาใช้ ซึ่งจะจัดตั้งกฎหมายและองค์กรเพื่อป้องกันไม่ให้นักเรียนและวิศวกรต่างชาติที่เดินทางมาญี่ปุ่นจากประเทศต่าง ๆ เช่น จีน นำเทคโนโลยีของญี่ปุ่นกลับไปยังประเทศบ้านเกิดของตนเพื่อวัตถุประสงค์ทางทหาร

### เศรษฐกิจ

### ปัญหาทางสังคม
ทากาอิจิได้แสดงมุมมองอนุรักษนิยมทางสังคมในปัญหาบางส่วน เธอกล่าวไว้ในเดือนธันวาคม ค.ศ. 2020 ว่า กฎหมายที่เสนอให้รับรองนามสกุลแยกกันสำหรับคู่สมรสอาจ "ทำลายโครงสร้างทางสังคมที่อิงตามหน่วยครอบครัว" ทากาอิจิยังคัดค้านการแก้ไขกฎมณเฑียรบาลญี่ปุ่นเพื่ออนุญาตให้สตรีสามารถขึ้นครองราชบัลลังก์ดอกเบญจมาศได้ ในขณะที่คัดค้านการทำให้การแต่งงานเพศเดียวกันถูกกฎหมาย เธอยังกล่าวด้วยว่า "ไม่ควรมีอคติต่อความโน้มเอียงทางเพศหรืออัตลักษณ์ทางเพศ" และแสดงการสนับสนุนใน "การส่งเสริมความเข้าใจ"

ทากาอิจิสนับสนุนให้มีกฎระเบียบต่อสื่อที่เข้มงวดยิ่งขึ้น รวมถึงการลงโทษสื่อที่เธอเชื่อว่าวิพากษ์วิจารณ์รัฐบาลอย่างไม่เป็นธรรม และการลงโทษทางกฎหมายสำหรับการทำลายหรือสร้างความเสียหายให้กับธงชาติญี่ปุ่น ใน ค.ศ. 2014 เธอได้เป็นเจ้าภาพเยี่ยมเยียนสำนักงานของกลุ่มหัวรุนแรงขวาจัด นอกจากนี้ ในปี 2014 ยังมีภาพของทากาอิจิที่ถ่ายไว้เพื่อโฆษณาในนิตยสารโตเกียวเพื่อสนับสนุนหนังสือที่ตีพิมพ์ใน ค.ศ. 1994 ชื่อ *กลยุทธ์การเลือกตั้งของฮิตเลอร์* เผยแพร่ออกมาอีกด้วย ทากาอิจิดำรงตำแหน่งรองประธานการประชุมรัฐสภาของสมาคมผู้นำทางจิตวิญญาณชินโต (ชินโตเซจิเร็มเม) ซึ่งสนับสนุนการฟื้นฟูพิธีกรรมทางศาสนาและการศึกษาทางศีลธรรมแบบชินโต

### นโยบายต่างประเทศ
เช่นเดียวกับผู้สมัครคนอื่น ๆ ในการเลือกตั้งหัวหน้าพรรคแอลดีพี ค.ศ. 2025 ทากาอิจิสนับสนุนการแก้ไขมาตรา 9 ของรัฐธรรมนูญแห่งญี่ปุ่นเพื่อรวมการกล่าวถึงกองกำลังป้องกันตนเองของญี่ปุ่นไว้ด้วย ใน ค.ศ. 2021 เธอสนับสนุนการแก้ไขรัฐธรรมนูญเพื่อปรับตำแหน่งของกองกำลังป้องกันตนเองให้เป็น "กองทัพแห่งชาติ" และเพิ่มงบประมาณด้านกลาโหมเพื่อส่งเสริมการจัดหายุทโธปกรณ์ขั้นสูง และการวิจัยและพัฒนา เธอกล่าวว่าในกรณีสงคราม "สิ่งสำคัญคือต้องกำจัดฐานทัพข้าศึกให้ได้ก่อน" เธอได้เสนอให้มีการออกกฎหมายต่อต้านการจารกรรม ซึ่งได้รับการสนับสนุนจากพรรคฝ่ายค้าน เช่น พรรคประชาธิปไตยเพื่อประชาชน เธอยังสนับสนุนการจัดตั้งหน่วยข่าวกรองแห่งชาติด้วย

ทากาอิจิวิพากษ์วิจารณ์แนวทางปฏิบัติทางเศรษฐกิจของจีน เช่น การขโมยทรัพย์สินทางปัญญา และได้แสดงการสนับสนุนการลดการพึ่งพาทางเศรษฐกิจจากจีน เธอได้เสนอแนะให้ส่งขีปนาวุธพิสัยกลางของสหรัฐฯ ไปยังญี่ปุ่น และนำทุ่นทะเลที่จีนวางไว้ในน่านน้ำที่ทั้งสองประเทศอ้างสิทธิ์เป็นส่วนหนึ่งของกรณีพิพาทหมู่เกาะเซ็งกากุออกไป ในเดือนเมษายน ค.ศ. 2025 เธอได้เดินทางเยือนไต้หวันและพบกับประธานาธิบดีไล่ ชิงเต๋อ โดยย้ำคำกล่าวของชินโซ อาเบะ ที่ว่า "ภาวะฉุกเฉินของไต้หวันคือภาวะฉุกเฉินของญี่ปุ่น" ในการเลือกตั้งหัวหน้าพรรคเสรีประชาธิปไตย ค.ศ. 2021 ที่เธอได้อันดับสาม จุดยืนของเธอต่อจีนถือเป็นจุดยืนที่แข็งกร้าวที่สุดในบรรดาผู้สมัครทั้งหมด

### ประวัติศาสตร์ญี่ปุ่น
ทากาอิจิทำการเยือนศาลเจ้ายาซูกูนิหลายครั้ง ซึ่งทางจีนและเกาหลีใต้มองเป็นประเด็นพิพาท โดยหลักจากการประดิษฐานอาชญากรสงครามญี่ปุ่นชั้นเอในสงครามโลกครั้งที่สอง เธอเข้าเยือนในเดือนเมษายนและสิงหาคม ค.ศ. 2024 ซึ่งทั้งสองครั้งได้ลงนามในฐานะรัฐมนตรี เธอยังเยือนในเดือนสิงหาคม ค.ศ. 2025 ในวันครบรอบ 80 ปีของการยอมจำนนของญี่ปุ่น ในการแข่งขันชิงตำแหน่งหัวหน้าพรรคแอลดีพีเมื่อ ค.ศ. 2021 เธอกล่าวว่าหากได้รับเลือกเป็นนายกรัฐมนตรี เธอจะยังคงไปเยี่ยมศาลเจ้าแห่งนี้ต่อไป แต่ในการแข่งขันใน ค.ศ. 2025 เธอหลีกเลี่ยงการแสดงความคิดเห็นเกี่ยวกับคำถามดังกล่าว

ใน ค.ศ. 2022 ทากาอิจิได้กล่าวถึงประเด็นศาลเจ้ายาซูกูนิที่เป็นประเด็นถกเถียงในเกาหลีใต้ โดยกล่าวว่า "เมื่อเราทำตัวคลุมเครืออย่างหยุดไปศาลเจ้ายาซูกูนิกลางคัน อีกฝ่ายก็จะ *ปีนขึ้นไป*" โดยใช้คำดูถูกในภาษาญี่ปุ่นว่า  ซึ่งแปลว่า "ฉวยโอกาสจากความสุภาพหรือความใจดีของผู้อื่นแล้วทำอย่างไม่เกรงใจ" เธอกล่าวต่อไปว่าการไปศาลเจ้าต่อไปในที่สุดจะทำให้ "ประเทศเพื่อนบ้าน...ดูโง่เขลาและเลิกบ่น"

ทากาอิจิกล่าวว่าอาชญากรรมสงครามที่ญี่ปุ่นก่อขึ้นในสงครามโลกครั้งที่ 2 นั้นถูกทำให้เกินจริง เธอมีมุมมองในแง่ลบต่อคำแถลงการโคโนะ และมูรายามะที่แถลงคำขอโทษต่ออาชญากรรมสงครามของญี่ปุ่น รวมถึงนางบำเรอ ในการปรากฏตัวในรายการโทรทัศน์เมื่อวันที่ 18 สิงหาคม ค.ศ. 2002 ทากาอิจิถูกถามว่า "คุณคิดว่าสงครามของญี่ปุ่นหลังอุบัติการณ์มุกเดนเป็นสงครามเพื่อป้องกันตนเองหรือไม่?" ซึ่งเธอตอบว่า "ฉันคิดว่ามันเป็นสงครามเพื่อความมั่นคง"

ใน ค.ศ. 2004 ทากาอิจิเขียนคอลัมน์บนเว็บไซต์ของเธอเกี่ยวกับข้อโต้แย้งในหนังสือเรียนประวัติศาสตร์ญี่ปุ่น เธอปกป้องความคิดเห็นล่าสุดของนาริอากิ นากายามะ รัฐมนตรีว่าการกระทรวงศึกษาธิการ วัฒนธรรม กีฬา วิทยาศาสตร์ และเทคโนโลยี (MEXT) ว่าหนังสือเรียน "ดูหมิ่นตนเองอย่างยิ่ง" และควรลดการใช้คำศัพท์ต่าง ๆ อย่าง "นางบำเรอ" และ "แรงงานบังคับ" ต่อไป เธอเขียนว่ากองทัพจักรวรรดิญี่ปุ่นนำ  ที่ตำราเรียนเรียกว่า  ในขณะที่การรุกรานต่างประเทศอย่างการบุกครองแมนจูเรียของสหภาพโซเวียตถูกเรียกว่า 

เธอโต้แย้งคัดค้านการที่ตำราเรียนบางเล่มรวมเอาตัวเลขประมาณการผู้เสียชีวิตของจีนจากการสังหารหมู่ที่หนานจิง เธอเล่าถึงข้อร้องเรียนของเธอต่อ MEXT เกี่ยวกับตำราเรียนที่มีการวิพากษ์วิจารณ์พระราชบัญญัติธงชาติและเพลงชาติของรัฐบาล และการเยือนศาลเจ้ายาซูกูนิของจุนอิจิโร โคอิซูมิ นายกรัฐมนตรีในขณะนั้น เธอกล่าวว่า สิ่งนี้ "ชัดเจน" ว่าญี่ปุ่น "ตั้งใจจะทำสงครามป้องกันตนเอง"

### ข้อถกเถียงเรื่องการสืบราชบัลลังก์ญี่ปุ่น
ทากาอิจิไม่เห็นด้วยกับการสืบทอดตำแหน่งโดยสตรี อย่างไรก็ตาม ในอดีตเธอเคยกล่าวว่า "ฉันไม่ได้ต่อต้านจักรพรรดิหญิง ฉันต่อต้านจักรพรรดิที่สืบราชบัลลังก์ทางสายพระมารดา" และเสริมว่า "ในความเป็นจริง ฉันคิดว่ามันคงยากที่ผู้หญิงจะขึ้นครองราชย์ได้" ก่อนที่จะกล่าวในที่สุดว่า "จะเป็นการดีกว่าที่จะฟื้นฟูตระกูลเชื้อพระวงศ์เดิมให้กลับมาเป็นราชวงศ์อีกครั้ง" ภายหลังเธอเปลี่ยนจุดยืน และตอนนี้ต่อต้านการสืบราชบัลลังก์โดยสตรี

## ชีวิตส่วนตัว
ทากาอิจิสมรสกับทากุ ยามาโมโตะ สมาชิกสภาผู้แทนราษฎร ใน ค.ศ. 2004 ทั้งคู่ไม่มีบุตร แต่ทากาอิจิรับบุตรสามคนจากการแต่งงานครั้งก่อนของยามาโมโตะ ทั้งคู่หย่าในเดือนกรกฎาคม ค.ศ. 2017 โดยทากาอิจิอ้างเหตุผลว่าเป็นเพราะมุมมองทางการเมืองและความปรารถนาที่แตกต่างกัน ทั้งคู่สมรสใหม่ในเดือนธันวาคม ค.ศ. 2021 เธอมีหลาน 4 คนผ่านลูกเลี้ยง หลังผ่านการผ่าตัดจากโรคทางนรีเวชศาสตร์ ทากาอิจิพบว่าเป็นเรื่องยากที่จะตั้งครรภ์และให้กำเนิด และเลิกคิดที่จะมีลูก ใน ค.ศ. 2007 เธอกล่าวว่า "ฉันต้องการให้สังคมเปิดรับสตรีที่มีบุตรยาก"

ตอนสมรสครั้งแรก เธอใช้นามสกุลของสามีตามกฎหมาย แต่ยังคงใช้นามสกุลเดิมในชีวิตสาธารณะ เมื่อแต่งงานใหม่ ทากุ ยามาโมโตะจึงใช้ชื่อสกุล ทากาอิจิ แทน ซึ่งเป็นไปตามข้อกำหนดทางกฎหมายที่คู่สมรสต้องมีนามสกุลเดียวกัน ยามาโมโตะป่วยเป็นเนื้อสมองตายเหตุขาดเลือดใน ค.ศ. 2025 ทำให้ร่างกายซีกขวาเป็นอัมพาต ทากาอิจิรับหน้าที่ดูแลเขา ทากาอิจิเป็นที่รู้จักว่าเป็นเพื่อนกับโยชิฮิโกะ โนดะ ประธานพรรคซีดีพี ซึ่งดำรงตำแหน่งผู้นำฝ่ายค้านตั้งแต่ ค.ศ. 2024 แม้ว่าจะเป็นสมาชิกของพรรคการเมืองฝ่ายตรงข้ามก็ตาม โนดะเป็นรุ่นพี่ของทากาอิจิในช่วงเวลาที่ทั้งสองอยู่ที่สถาบันเพื่อการปกครองและการจัดการมัตสึชิตะ นับตั้งแต่ขึ้นดำรงตำแหน่งนายกรัฐมนตรี ความนิยมของทากาอิจิในหมู่ผู้มีสิทธิเลือกตั้งรุ่นใหม่ส่งผลให้กระเป๋าถือ เสื้อผ้าแฟชั่น และเครื่องเขียนที่เธอเลือกซื้อ ขายหมดเกลี้ยง ซึ่งปรากฏการณ์นี้ถูกขนานนามว่า "ซานะ-เมเนีย"

เธอเป็นแฟนพันธุ์แท้ในการแข่งม้าของ JRA เป็นนักฟังเพลงร็อกญี่ปุ่นตัวยง โดยเฉพาะศิลปินอย่าง Demon Kakka, B'z และ X Japan และยังเป็นแฟนตัวยงของทีมกีฬาอย่างกัมบะ โอซากะและฮันชิง ไทเกอร์ส ทากาอิจิเล่นกลองและเปียโนตั้งแต่ยังเด็ก และชื่นชอบดนตรีเฮฟวีเมทัล นอกจากนี้ เธอยังสนใจรถจักรยานยนต์ และเป็นเจ้าของจักรยานยนต์คาวาซากิ Z400

## หมายเหตุ

## อ้างอิง

## แหล่งข้อมูลอื่น

* เว็บไซต์ทางการ 


หมวดหมู่:นายกรัฐมนตรีญี่ปุ่น
หมวดหมู่:นายกรัฐมนตรีสตรี
หมวดหมู่:บุคคลที่เกิดในปี พ.ศ. 2504
หมวดหมู่:บุคคลที่ยังมีชีวิตอยู่
หมวดหมู่:นักการเมืองพรรคเสรีประชาธิปไตย (ญี่ปุ่น)
หมวดหมู่:บุคคลจากนาระ
หมวดหมู่:หัวหน้าพรรคการเมือง